ওয়েব ডেস্ক: চিকিত্সায় গাফিলতির অভিযোগ উঠেছে কলকাতার BC রায় শিশু হাসপাতালের বিরুদ্ধে। এক শিশুমৃত্যুর ঘটনাকে কেন্দ্র করে গতকাল রাতে উত্তেজনা ছড়ায় হাসপাতাল চত্বরে। শ্বাসকষ্টজনিত সমস্যা নিয়ে হাসপাতালে ভর্তি করা হয় বছর দুয়েকের স্বাতী সেনকে। পরিবারের অভিযোগ সন্ধের পর থেকেই অবস্থার অবনতি হতে শুরু করে তার। অথচ বাড়ির লোকজনকে কোনও খবরই দেওয়া হয়নি বলে জানিয়েছেন পরিবারের সদস্যরা। একসময় নিয়ে যাওয়া হয় CCU-তেও। গভীর রাতে মৃত্যু হয় স্বাতীর। এরপরই ক্ষোভে ফেটে পড়েন পরিবারের লোকজন। পুলিস পৌছে পরিস্থিতি নিয়ন্ত্রণে আনে। তবে, পরিবারের তরফে কোনও লিখিত অভিযোগ দায়ের হয়নি।